Пенчо Славейков
Самоубиец

chitanka.info

Самоубиец[0]

„Що е туй? Убийство пак?“

Слисана стои тълпата —

непознат левент юнак

повален е на земята.

В смъртни мъки се гърчей

и превива мъжко тело,

и широка рана зей

насред кървавото чело.

Чували го бяха те,

но не знаеха юнака…

Мигом вест се разлете,

дето никой я не чака.

И не някой враг, а брат

брата на врага предаде.

Но се младий горд юнак

жив в ръцете им не даде.

И когато обграден

се видя от сган войскари,

дигна той ръка: „Не мен,

само моя труп!“ И свари

револвера в пазва скрит,

грабнал, да насочи в чело —

трясна гръм — и с лоб пробит

възнак грохна мъртво тело.

Чуй! Со шепот едва чут

слисана тълпата спори…

Някой казва: „Той е луд!“

„Свят е!“ — други отговори.

[0] Самоубиецът е Ангел Кънчев, който по начина, описан в стихотворението — през март 1872 г., когато се опитва да се качи на параход на пристанището в Русе, за да се прехвърли при емигрантите в Румъния, — е обграден от турската полиция и се самоубива. — В запазена черновка стихотворението е датирано: „1889 (?)“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.